[Foto’s] Vrou trou met haarselfLaura Mesi (Foto: Micaela Martini via La Repubblica) ŉ Vrou van Italië het ewige trou aan haarself beloof in ŉ seremonie met ŉ wit rok, drielaagtroukoek, strooimeisies en 70 gaste. “Ek glo dat ons eers onsself moet liefhê,” verduidelik die 40-jarige Laura Mesi, ŉ fiksheidsinstrukteur. “Jy kan ŉ feëverhaal hê, selfs sonder die prins.” Die seremonie het nie enige wettige gevolge nie, maar Mesi is deel van ŉ toenemende neiging van persone wêreldwyd wat met hulself trou, ŉ sogenaamde “sologamie”. Mesi het twee jaar gelede met die idee vorendag gekom ná ŉ 12 jaar lange verhouding beëindig is. “Ek het vir my vriende en familie gesê as ek nog nie teen my 40ste verjaarsdag my lewensmaat ontmoet het nie, dan sal ek met myself trou,” het sy aan La Repubblica-koerant gesê. “As ek eendag ŉ man kan kry saam met wie ek ŉ toekoms kan beplan sal ek bly wees, maar my geluk hang nie van hom af nie.” Mesi is die eerste vrou in Italië wat ŉ enkelseremonie hou. ŉ Man, Nello Ruggiero, het in Mei in Napels vir homself die ja-woord gegee. ŉ Reisagentskap het in 2014 in Japan met bruidseremonies begin vir enkellopende vroue.